Uznesenie Všeobecného súdu (prejudiciálna komora) z 30. októbra 2025 (návrh na začatie prejudiciálneho konania, ktorý podal Fővárosi Törvényszék – Maďarsko) – UNIX Autó és Autóalkatrészkereskedelmi Kft./Nemzeti Adó- és Vámhivatal Fellebbviteli Igazgatósága
(vec T-363/251, UNIX)
„Návrh na začatie prejudiciálneho konania – Článok 226 Rokovacieho poriadku Všeobecného súdu – Odpoveď, ktorú možno jednoznačne vyvodiť z judikatúry – Dane – Spoločný systém DPH – Smernica 2006/112/ES – Článok 168 písm. a) a článok 178 písm. a) – Právo na odpočítanie DPH zaplatenej na vstupe – Zamietnutie – Daňový podvod – Transakcia, ktorá neprebieha medzi stranami uvedenými na faktúre – Neexistencia škody pre štátny rozpočet“
Jazyk konania: maďarčina
Vnútroštátny súd, ktorý podal návrh na začatie prejudiciálneho konania
Fővárosi Törvényszék
Účastníci konania
Žalobkyňa: UNIX Autó és Autóalkatrészkereskedelmi Kft.
Žalovaná: Nemzeti Adó- és Vámhivatal Fellebbviteli Igazgatósága
Výrok
Smernica Rady 2006/112/ES z 28. novembra 2006 o spoločnom systéme dane z pridanej hodnoty, zmenená smernicou Rady 2010/45/EÚ z 13. júla 2010, v spojení so zásadou daňovej neutrality a efektivity sa má vykladať v tom zmysle, že:
bráni vnútroštátnej právnej praxi, ktorou daňová správa zamieta zdaniteľnej osobe právo na odpočítanie dane z pridanej hodnoty (DPH) súvisiacej s nadobudnutím tovaru z dôvodu, že faktúra nie je dôveryhodná, pretože hospodárska transakcia uvedená na tejto faktúre neprebehla medzi stranami uvedenými na danej faktúre a zdaniteľná osoba takýmto spôsobom získala daňovú výhodu,
hoci sa sporná transakcia naozaj uskutočnila, zdaniteľnej osobe bol tento tovar dodaný, táto zdaniteľná osoba ho použila na účely vlastných zdaniteľných transakcií, toto dodanie bolo uvedené na faktúre a
štátny rozpočet neutrpel žiadnu škodu, pretože všetky subjekty fakturačného reťazca si splnili svoju povinnosť priznať a zaplatiť DPH.
Na odôvodnenie takéhoto zamietnutia odpočítania DPH musí daňová správa dostatočným spôsobom preukázať, že zdaniteľná osoba sa aktívne podieľala na podvode v oblasti DPH alebo že táto zdaniteľná osoba vedela alebo mala vedieť, že sa vystaviteľ faktúry dopustil takéhoto podvodu.
____________
1 Dátum podania: 13.5.2025.